Stjörnufræðingar hafa í fyrsta sinn ákvarðað lit fjarlægrar reikistjörnu : Hún er blá eins og Jörðin en þar sleppir samanburðinum Stjörnufræðingar NASA og ESA hafa í fyrsta sinn ákvarðað lit reikistjörnu sem gengur um fjarlæga stjörnu . Reikistjarnan HD 189733b er djúpblá , áþekk Jörðu séð úr geimnum . En þar sleppir samanburðinum . Þessi djúpblái punktur er gasrisi sem er mjög nálægt sinni móðurstjörnu . Lofthjúpur reikistjörnunnar er ógnarheitur , yfir 1.000°C og þar rignir gleri , lárétt ( eins og svo gjarnan á Íslandi ) í vindum sem ná allt að 2.000 m / s [ 1 ] . Þessi framandi heimur er í 63 ljósára fjarlægð frá okkur og er þar með einn nálægasti hnötturinn við okkur sem sjá má ganga fyrir sína sól . Hubble hefur í félagi við aðra sjónauka rannsakað hnöttinn og fundið út að lofthjúpurinn breytist ört og er afar framandi með miklu mistri og blossum ( heic 1209 ) . Nú er hnötturinn viðfangsefni merkilegrar rannsóknar þar sem mönnum hefur tekist að greina lit fjarreikistjörnunnar . „ Bæði við og aðrir rannsóknarhópar höfum rannsakað reikistjörnuna ítarlega í gegnum tíðina , “ segir Frédéric Pont við Exeterháskóla í Bretlandi sem leiddi rannsóknina og er meðhöfundur að grein um hana . „ En enginn hefur áður mælt lit reikistjörnu — við getum nú í reynd séð fyrir okkur hvernig hún liti út ef við sæjum hana með eigin augum . “ Til að kanna útlit reikistjörnunnar mældu stjörnufræðingarnir hversu mikið ljós endurvarpast af yfirborði HD 189733b , svokallað endurskinshlutfall [ 2 ] . HD 189733b er dauf og nálægt sinni móðurstjörnu . Til að greina hana frá ljósi stjörnunnar , beindi hópurinn litrófsrita Hubblessjónaukans að henni og skoðaði ljós stjörnunnar fyrir og eftir að plánetan gekk fyrir móðurstjörnuna . Þegar plánetan hvarf sjónum , hvarf ljósið sem plánetan endurvarpaði og ljósmagnið sem mældist frá kerfinu féll . Þessi aðferð sýnir líka hvernig ljósið breytist , meðal annars með tilliti til litar [ 3 ] . „ Við sáum birtu alls kerfisins falla í bláa enda litrófsins þegar reikistjarnan hvarf á bak við móðurstjörnuna , “ útskýrir Tom Evans við Oxfordháskóla í Bretlandi , sem er fyrsti höfundurinn að greininni . „ Af þessu má dæma að reikistjarnan er blá á litinn því merkið breyttist ekki í öðrum litum . “ Blái liturinn stafar ekki af heimshöfum heldur þéttu mistri og iðustraumum í lofthjúpnum . Talið er að lofthjúpurinn sé uppfullur af silikatögnum sem dreifa bláu ljósi [ 4 ] . Eldri mælingar , þar sem stuðst var við aðra mælitækni , styðja tilgátur um dreifingu blás ljóss á reikistjörnunni en þessar nýjustu athuganir Hubbles staðfesta það . HD 189733b þótti góður kostur til að reyna mælingar af þessu tagi enda er hún það sem við köllum heita gasrisa . Slíkar reikistjörnur eru álíka stórar og gasrisarnir í sólkerfinu okkar en mjög nálægt sínum móðurstjörnum . Stærðin og nálægðin við stjörnuna gera reikistjörnuna að tiltölulega auðveldu rannsóknarefni . Heitir gasirsar eru í hrönnum um gervallan alheim og úr því að enginn slíkur er í okkar sólkerfi , hjálpa rannsóknir á reikistjörnum eins og HD 189733b til við að auka skilning á þessum mikilfenglegu fyrirbærum . „ Erfitt er að finna út hvað orsakar lit reikistjörnu , jafnvel þeirra sem eru í okkar eigin sólkerfi , “ segir Pont [ 5 ] . „ Þessar nýju rannsóknir bæta nýju púsli í mynd okkar af náttúrunni og lofthjúpi HD 189733b . Smám saman er myndin af þessum framandi hnetti að birtast okkur . “ [ 1 ] Árið 2007 mældi Spitzer geimsjónauki NASA innrauða geislun frá reikistjörnunni og gerði þar með eitt fyrsta hitakort sem gert hefur verið af reikistjörnu . Kortið sýnir að hitamunurinn á nóttu og degi er allt að 260°C . Munurinn veldur ólgu í lofthjúpnum sem kemur fram sem öflugir vindar sem blása um reikistjörnuna . Þéttihitastig sílíkata ( sem er yfir 1.300°C ) þýðir að þessar agnir gætu myndað afar litlar gleragnir í lothjúpnum . [ 2 ] Endurskinsstuðullinn sýnir hve stór hluti geislunar sem lendir á hnettinum endurvarpast út í geiminn . Því hærri sem stuðullinn er , þeim mun meira ljós endurvarpast . Stuðullinn nær frá 0 upp í 1 og er 1 þá fullkomið endurvarp en 0 er fullkomlega svart yfirborð . Endurskinsstuðull Jarðar er um 0,4 . [ 3 ] Þessi tækni er möguleg því braut reikistjörnunnar hallar miðað við sjónlínu frá Jörðu svo reikistjarnan hverfur reglulega og birtist fyrir framan og aftan stjörnuna . Þegar reikistjarnan hverfur á bak við móðurstjörnuna fellur birtustigið um 0,0001% . [ 4 ] Djúpblái litur HD 189733b rímar við rauð sólsetur HD 189733b . Ef natríum gleypir rautt ljós og ryk dreifir rauðu ljósi , mun ljós sem skín í gegnum lofthjúpinn roðna en ljósið sem endurvarpast sýnist blátt . [ 5 ] Litirinir á Júpíter og Venusi eru í báðum tilvikum komnir til vegna óþekktra agna í lofthjúpi reikistjarnanna . Utan úr geimnum sýnist Jörðin blá því höfin gleypa rauðar og grænar bylgjulengdir í ríkari mæli en bláar og endurvarpa bláum lit himinsins . Súrefnis - og nitursameindir í lofthjúpnum dreifa styttri bylgjulengdum blás sólarljóss við ferli sem kallast Rayleigh dreifing . Greinin um rannsóknina nefnist „ The deep blue colour of HD 189733b : albedo measurements with HST / STIS at visible wavelengths “ , sem birtist í tímaritinu Astrophysical Journal Letters þann 1. ágúst 2013 . Þetta er þýðing á fréttatilkynningu ESA / Hubble heic 1312 Tengdar myndir Þessi teikning sýnir HD 189733b . Þessi djúpblái hnöttur er gasrisi sem er mjög nálægt sinni móðurstjörnu . Lofthjúpurinn er þess vegna ógnarheitur , yfir 1.000 °C og þar rignir gleri , lárétt í vindum sem blása allt að 2.000 m / s . Reikistjarnan er í 63 ljósára fjarlægð frá sólkerfinu okkar . Mynd : NASA / ESA / M. Kornmesser Víðmynd af stjörnunni HD 189733 á himinhvolfinu ( í miðjunni ) . Reikistjarnan sjálf er of lítil og dauf til að sjást á myndinni . Hægra megin við stjörnuna er hringþokan Messier 27 . Mynd : NASA , ESA og Digitized Sky Survey 2 . Þakkir : Davide De Martin ( ESA / Hubble ) Teikning af heita gasrisanum HD 189733b sem hverfist um móðurstjörnuna HD 189733 . Reikistjarnan fannst árið 2005 og er svo nálægt móðurstjörnunni að hún er í 1 : 1 brautarhermu við hana . Það þýðir að hún snýr alltaf sömu hlið sinni að stjörnunni en hin hliðin er alltaf myrk . Úr því stjarnan er aðeins í 63 ljósára fjarlægð , myndi athugandi þar sjá margar þeirra stjarna sem við sjáum líka frá Jörðinni . Stjörnumerkin myndu þó brenglast . Sólin okkar og Alfa Kentár , eru tvær daufar stjörnur á miðri myndinni . Mynd : NASA / ESA og G. Bacon ( AURA / STScI ) Samanburður á litum reikistjarna í sólkerfinu okkar og heita gasrisans HD 189733b . Bláa lit Jarðar má rekja til heimshafanna en djúpbláan lit HD 189733b má rekja til sílíkatagna í lofthjúpnum sem dreifa bláu ljósi . Mynd : NASA / ESA og A. Feild ( STScI / AURA )